**1. SCENA: Uvod: Peristil**

**Lokacija za snimanje: Peristil**

* Jedan od učenika stoji na Peristilu i tipka poruku *čekam vas na Peristilu*, druga dvojica primaju poruku i šetaju prema Peristilu; kada se nađu, pozdrave se.

**UČENIK 1** *(kada se nađu svi zajedno*) Ej, zašto se mi nalazimo na Peristilu, a projekt nam se

 zove *Manuš stari težački*?

**UČENIK 2** Zato šta pričamo o Splitu, a priču o Splitu ne možemo započeti bez njegova

 najlipšeg i najstarijeg dijela.

**UČENI 3** Dobro, ali Split nije samo Peristil i Dioklecijanova palača. A šta je s Rivom,

 s marjanskim crkvicama, pa Ispod ure, pa onda Papalićeva palača, tvrđava

 Gripe…

**UČENIK 1** A Poljud, a samostan svetoga Ante, a Hajduk, aTorcida…

**UČENIK 3** Torcida? Jesi siguran?

**UČENIK 1.** Pa Torcida i Hajduk simboli su našega grada, ne može bez njih…

**UČENIK 2** Ma dobro, pustite sada to – triba uživat u ovoj divoti (*pokazuje pogledom oko*

 *sebe*) sada kada nema turista koji okupiraju sve kalete grada. Pa znate da se niko

 od nas ne spušta u centar grada priko lita, tada gradom vladaju stranci.

**UČENIK 1** Oooo, ima! Ima kaleta koje još nisu otkrili – prođi samo uskim kamenitim uličicama Varoša ili

 Manuša, tamo nema gužve, samo tišina i ptičice koje mi pjevaju.

**UČENIK 2** Zato ćemo mi pričati o tom Splitu, Splitu koji turisti ritko posjećuju. Možda njima taj dio nije

 tako zanimljiv ka slavna Palača, ali za nas ima neprocjenjivu vrijednost.

**UČENIK 1** Zato šta taj Split priča priču o nama, o tome tko smo mi i odakle smo.

**UČENIK 3**. A mi smo s Manuša!

**UČENIK 1** Stare i lipe splitske četvrti.

**UČENIK 2** (*vadi mobitel i čita poruku*) Evo mi je poslala poruku Marina iz 7.b razreda da su ona i cure na

 Rivi. Idemo onda do njih.

**UČENIK 3** Idemo!

*(krenu zajedno preko Dioklecijanovih podruma do makete Palače na Rivi*)

**2. SCENA: Gdje je Manuš?**

Lokacija za snimanje: Riva, maketa najstarije jezgre Splita: učenici se nalaze oko makete grada

*Upute za snimanje: u prvom kadru obuhvatiti Rivu odnosno južno pročelje Palače. Ovdje su potrebni filmski efekti vezano za maketu na kojoj treba označiti: Palaču, Varoš, Dobri, Lučac i Manuš!*

**UČENIK 1**: (gledaju maketu Palače) Eh, sada, di je ovde Manuš?

**UČENIK 2: Evo ga!** (pokazuje na maketi)

**UČENIK 3** Pusti mene! Ja ovo sve znam iz Povijesti. Ovo sve je brončana maketa povijesne jezgre Splita

 *(pokazuje*). U srcu jezgre nalazi se Palača. (*učenik pokazuje Palaču*). Split se nalazio u samoj

 Palači, a kad mu je postalo pretijesno, grad se širio izvan zidina.

**UČENIK 2** To je bilo u 7. i 8. st. , je li tako? Sićam se i ja toga s Povijesti.

**UČENIK 3:** Da, a u povijesnim izvorima zabilježeno je da već u 11. stoljeću postoje brojne kuće izvan

 Palače. U 15., 16. i 17., počinju se spominjati Varoš, Dobri, Lučac i Manuš. (*Učenik pokazuje*

 *na maketi gdje su nalaze predgrađa*.)

**UČENIK 1:** Kako zanimljivo! Iako je danas Manuš u strogom centru Splita, u prošlosti je to bilo splitsko

 predgrađe!

**UČENIK 2:** A što ti je od Rive do Manuša – učas dođeš; to je samo par koraka sjeveroistočno od Palače.

**UČENIK 1** Od Rive, preko Pazara i Đardina i eto nas na Manušu.

 **Dolaze učenici s Peristila, netko od njih kaže:** Dosta centra, amo mi u naš kvart. U Vukasovićevoj nas čekaju petašice.

* Učenici se snimaju kako svi zajedno kreću put Pazara i Đardina (ubrzana snimka hodanja).

 **3. SCENA: Zašto se Manuš zove Manuš?**

Lokacija za snimanje: na bunaru u Vukasovićevoj ulici na Manušu

*Upute za snimanje: u prvom kadru (kadrovima) prikazati cjelinu: snimanje ambijenta: pučko tradicionalno dvorište, pučka kamena kuća, detalji: prozori, škure, konzole, bunar, turanj…).*

*sjede na bunaru*

**UČENIK 1:** Znaš li ti da je Vukasovićeva ulica sami centar našega kvarta?

**UČENIK 2**: Ali skoro pa i sami centar grada.

***UČENIK 1:*** *Baš me zanima zašto se naš kvart* zove Manuš?

**UČENIK 2**: Al ne znaš?! Pa ime Manuš prvi put se spominje u 15.st. u jednoj mletačkoj ispravi kao **puteus**

 **Manus**. U prijevodu s latinskog to znači „izvor vode Manuš“, bunar Manuš.

**UČENIK 1:** Po bunaru?! To nisam imala pojma.

* Dolazi ostatak ekipe i učenik 1 kreće prema njima i pita ih – *amo, znate li vi po čemu je Manuš dobio ime? Ako ne znate ja ću vam reći, dođite…*

**4. SCENA: Turanj**

*Lokacija snimanja: U Vukasovićevoj ulici pored kamenog dijela turnja za tiještenje vina ili ulja*

* **Svi učenici iz prve tri scene su tu.**

**UČENIK 1**: Ej, pogledaj! Što je ovo ovdje? *(pokazuje na turanj)*

**UČENIK 2:** *(snimanje: učenik čuči pored turnja, zumiranje turnja*) To je turanj za pravljenje vina ili ulja.

 U ovaj kamenu utor (*pokazuje*) postavlja se drveni dio turnja (nešto poput bačve). U taj drveni

 dio stavljale su se masline. To se sve odozgo pritiskalo pomoću nekog teškog predmeta, a

 ulje slijevalo se (tiještilo se) u ovaj kanal. *(cjeloviti prikaz turnja).*

**UČENIK 3**: Pričao nam je to jedan šjor odavde. Zamisli, preziva se Vukasović i živi u Vukasovićevoj ulici.

 On kaže da su Manušani bili više obrtnici a manje težaci.

**UČENIK 1:** E, čekaj, čekaj. Jučer sam nešto istraživao vezano za projekt i naiša sam na nešto zanimljivo. O

 životu u splitskim predgrađima pisa je Nijemac Franz Petter koji je radio u Splitu ka profesor u

 gimnaziji. Sad ću to pronaći na mobitelu, čak sam i slika: *(pročitati s mobitela!)* “*Međutim, kako*

 *su zemlje predgrađa udaljene, u proljeće i jesen vidi se neobičan prizor-čitava stada magaraca*

 *koji u njega odlaze ili iz njega izlaze. Budući da su ti magarci uglavnom natovareni poljodjelskim*

 *oruđem, plodovima i travom, jahač ne sjedi na sredini, nego radije na sapima svoga magarca, a*

 *pred njim nerijetko jaši magarca još nekoliko djece…“*

**UČENIK 3**: Pa ovo je pravo selo bilo!

**UČENIK 1** Da, među njima nije bilo puno ribara takvi su bili u drugim kvartovima..

**UČENIK 2**: Eh, zato su danas svi turistički radnici – sve apartmani, klime, sateliti. Vidi one kamene lipotice

 dole šta na svojoj glavi nosi klima-uređaj. (snimanje kuće)

**UČENIK 3** A i kuće su gradili na svoj način. Pokazat ću vam ovdje blizu jednu tipičnu težačku kamenu

 kuću; mislim da su tamo Toma i Lena iz 6.c

- svi kreću prema sljedećemu lokalitetu

**5. SCENA: Tradicionalna pučka kuća**

Lokacija snimanja: Vukasovićeva ulica; na skalinama *(zamoliti za snimanje, Ivana Radić); Učenici pokazuju dijelove pučke kuće, objašnjavaju nazive i namjenu pojedinih dijelova.*

**UČENIK 1:** (*grupa učenika sjedi na skalinama*): Evo, ovo je tradicionalna pučka kamena kuća. Ovakve

 kuće danas su prava rijetkost! Mislim da je jedino ljudi mogu uništit.

**UČENIK 2:** Danas se, uglavnom, grade kuće od betona.

**UČENIK 3:** Te tradicionalne kuće su imale nekakav drugačiji raspored, je li tako?

**UČENIK 1**: (*ispred konobe*): U prizemlju se nalazila KONOBA. Konoba je imala zemljani pod, to je

 mračna i najhladnija prostorija u kući. U konobi se nalaze bačve vina, vise pršuti, kamenice s

 uljem... Uglavnom je služila za skladištenje hrane.

**UČENIK 3:** Frižider i klima u jednom i to bez struje! Bili su ekološki osviješteni prije nas.

**UČENIK 1:** *(učenik stoji na balaturi):* Sad ću vam sve lipo ispričat. BALATURA je naziv za kameno

 stubište uz vanjski zid kuće koje vode iz dvorišta ili s ulice do glavnog ulaza u kuću*. (učenik se*

 *penje do sulara, zaustavlja se na sularu i tu nastavlja s opisom*) Balatura vodi do SULARA, to

 je mali balkon, često natkriven koji se nalazi pred ulazom na prvi kat pučke kuće. Glavni ulaz se

 najčešće nalazio na prvom katu. Balature, sulari i ponistre ukrašeni su PITARIMA S CVIĆEM.

(učenici 4 i 5 mogu biti iz prijašnjih scena)

**UČENIK 4:** *(učenik se nalazi na prozoru na prvom katu kuće):* Na prvom katu obično se nalazila dnevna

 soba-TINEL i spavaće sobe-KOMORE.

**UČENIK 5:** *(učenik se nalazi na prozoru potkrovlja)*: U potkrovlju-ŠUFITU obično se nalazila KUŽINA,

 kuhinja. Kuhinja se nalazi u potkrovlju kako se dim ne bi širio po kući već izlazio kroz FUMAR

 na krovu, dimnjak. (*ubaciti sliku starog fumara*).

**6. SCENA: Na skalinama čitamo Ivana Kovačića ( Smij i suze staroga Splita)**

lokacija snimanja: skaline, *učenici sjede na skalinama i čitaju odlomak iz knjige Smije i suze staroga Splita Ivana Kovačića. U odlomku se nalazi opis pučke kuće. Treba paziti na izgovor jer je tekst napisan splitskom čakavicom!*

**UČENIK 1:** Duh starog težačkog Splita još uvijek možemo pronaći u kamenitim uličicama na Manušu,

 Dobrom ili u Varoši. Ali možemo ga pronaći i u književnim djelima, u knjizi Ivana Kovačića

 „Smij i suze staroga Splita“.

**UČENIK 2*:***

*“ Većina kuć težaški bile su potleušice i one od jednega poda.(…)Te boje kuće jemale su baratule i išlo se po njima s vanjske strane u kuću. Nike baratule su bile pokrivene a nike otvorene, a okolo baratule na podignuten zidiću cure su goile cviće u pitarin, ol' važima od kunerola,ol' marmelade.*

*Pa i u tin bojim kućan težaci su manje bacilali za komore ven za konobe, jer komore su bile puno niske…(…)*

*U većen dilu težaški kuć kužina je bila pri tleju, a manji dil je jema kužine u šufitu. Kužine u šufitu su bile boje i čistije, jer je manje dima salazila po ciloj kući, ka ča je išla onam di su kužine bile pri tleju.*

*U moje rano ditinstvo ni' tle naše kuće bilo popločano, ven je bila nabijena gnjila, tako da je zimi bilo i blato po kužini i konobi (…) Da nevoja bude veća i tovara smo tišćali u konobu šotoskale, pa niko vrime i malega praščića u jednoj staron kaci. Dakle bilo je i smrada, sve zara velike potribe….*

**UČENIK 3***:* Ala, šta će profa iz Hrvatskoga bit zadovoljna kako si ovo pročita…

**7. SCENA: Ad basilicas pictas**

- lokacija snimanja na arheološkom lokalitetu Ad basilicas pictas, pored kućice u kojoj se kriju ostaci krsnog zdenca

*Upute za snimanje: u prvom kadru obuhvatiti arheološki lokalitet*

**UČENIK 1**: Ma, zar i ovde imamo imamo neki povijesni trag?

**UČENIK 2** Ovdje, u samom srcu Splita, na križanju ulica Livanjske i Domovinskog rata nalazi se

 arheološki lokalitet Ad Basilicas pictas što u prijevodu znači „Kod oslikanih bazilika“ (crkava).

 Arheolozi su ovdje pronašli ostatke dviju crkava koje su imale brojne ukrase. (*prikazati*

 *oslikane podne mozaike*) Crkve su podignute krajem 5. ili početkom 6. stoljeća. Tu su nalaze i

 ostaci krsnog zdenca. (*prikazati krsni zdenac*) Na žalost, crkve su uništene tijekom provale

 Avara i Slavena u 7. stoljeću.

**UČENIK 3** Ali to nije sve! Arheološka iskapanja ovdje su pronašla ostatke još starije građevine koja je

 podignuta u vrijeme cara Dioklecijana. Prema nekim znanstvenicima riječ je o ostacima

 rimske tržnice - macellumu!

**UČENIK 1:** E, a Manuš je možda čak i stariji od Splita. Arheološki nalazi ukazuju na to da se na prostoru

 Manuša nalazilo naselje Spalatum koje je starije čak i od slavne Dioklecijanove palače. To

 naselje je zabilježeno na jednoj putnoj karti iz 1. stoljeća.

**8. SCENA: Zaključak**

lokacija snimanja: ispred OŠ Manuš

*Upute za snimanje: u prvom kadru snimiti pročelje škole*

**Netko od učenika** kaže – najlipša škola u Splitu!

**UČENIK 1:** (učenici su ispred škole) Ovo je zgrada naše škole, OŠ Manuš. Zgrada naše škole savršeno se

 uklapa u priču o tradicionalnom pučkom graditeljstvu. Posebna je po tome što je to jedina

 splitska škola koja je smještena u kamenoj zgradi. Ona je izvrstan primjer tradicionalne pučke

 gradnje i nalazi se u Registru zaštićene kulturne baštine.

**UČENIK 2**: Manuš možda i nije najpoznatiji splitski predio. Puno su poznatiji, primjerice Bačvice, Firule...

 Ali Manuš je nezaobilazan u povijesti Splita. Mnogo toga upućuje da je sve započelo baš tu.

**UČENIK 3** (iz prethodne scene): Pa o tome svjedoče ostaci iz antičkih vremena na nalazištu Ad basilicas

 pictas. Vjerojatno je da se baš tu nalazio čuveni Spalatum kojega je zabilježila slavna Tabula

 Peuntigeriana.

**UČENIK 4**: Danas je Manuš četvrt u strogom središtu Splita. Tragovi težačkog Splita su još uvijek vidljivi.

 Ipak, iz godine u godinu, iz desetljeća u desetljeće njih je sve manje. Male kamene pučke kuće

 nestaju pred naletom betona. Svjesni smo da je tu riječ o našoj kulturnoj baštini i da je naša

 zadaća njezino očuvanje.

**UČENIK 5**: Ovu našu kratku šetnju nama najdražim kvaratom zaokružit ćemo razgovorom sa stručnjacima

 o očuvanju naše kulturne baštine odnosno tradicionalne pučke kamene kuće Poslušajte što su

 nam stručnjaci rekli vezano za staru kamenu gradnju…

(Bar jedan intervju u nastavku…)

* Za kraj scena svih sudionika ispred škole.

**KRAJ**